Eesti kõigi aegade edukaim noorsportlane omal alal, GT-15 paadiklassi kolmekordne maailmameister ja neljakordne Euroopa meister Stefan Arand võistles täna Anne kanalil viimast korda paadiklassis, mis on talle aastate jooksul toonud hulga tiitleid. 16-aastane Arand pani end lõppenud hooajal proovile koguni kolmes sarjas ja tuli maailmameistriks ka täiskasvanute GT-30 klassis.

"Võib tunduda kõrvaltvaatajale küll, et maru lihtsalt tuleb kõik, et oh jälle maailmameister ja ma olen seda nii mõnigi kord kuulnud," rääkis Arand intervjuus ERR-ile. "Aga tegelikult see töö, mis kõikidesse klassidese sisse läheb, see on ääretult suur. Mul oli suvest nädal aega võib-olla vaba. Kogu aeg oli trenn, test, trenn, test, võisltus."

Hooaja viimase etapi Anne kanalil lõpetas Arand teisena lätlanna Laura Lakovica järel, kes võistleb edukalt ka rahvusvahelisel areenil. Nelja etapi kokkuvõttes Eesti meistriks tulnud Arand keskendub edaspidi F-4 sarjale.

"Praegu käibki võisltustehnika soetamine," jätkas Arand. "See on täiesti teine maailm meie jaoks, täiesti teine hinnaklass. Prageu üritame võistlustehnika kokku saada ja järgmisel hooajal loodetavasti oma esimese hooaja teha."

OSY-400 klassi tänavune Eesti meister on Rasmus Haugasmägi ja GT-30 klassis Aivar Kommisaar.